CELEX: 
Language: el
Date: 2021-06-22 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2016/1139 σχετικά με τις προδιαγραφές για την υποχρέωση εκφόρτωσης σολομού στη Βαλτική Θάλασσα για την περίοδο 2021-2023

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ένας από τους κύριους στόχους της κοινής αλιευτικής πολιτικής (ΚΑΠ) είναι η σταδιακή εξάλειψη των απορρίψεων σε όλους τους τύπους αλιείας της Ευρωπαϊκής Ένωσης (ΕΕ) μέσω της εφαρμογής υποχρέωσης εκφόρτωσης, βάσει του κανονισμού (EΕ) αριθ. 1380/2013 για την ΚΑΠ
                  1
                (εφεξής «βασικός κανονισμός της ΚΑΠ»). Με τον τρόπο αυτό επιδιώκεται η καλύτερη χρήση των διαθέσιμων πόρων και ικανοποιείται η προσδοκία του κοινού για τερματισμό της πρακτικής της απόρριψης εμπορεύσιμων ιχθύων στη θάλασσα.  Στην εκτίμηση επιπτώσεων
                  2
                που εκπονήθηκε εν όψει της τελευταίας μεταρρύθμισης της ΚΑΠ, τα υψηλά επίπεδα απορρίψεων θεωρήθηκαν σημαντικός παράγοντας έλλειψης περιβαλλοντικής βιωσιμότητας της ΚΑΠ. Οι απορρίψεις εξακολουθούν να αποτελούν πρόβλημα για πολλούς τύπους αλιείας στη Βαλτική Θάλασσα
                  3
               .
            
            
               Η υποχρέωση εκφόρτωσης στη Βαλτική Θάλασσα ισχύει για όλα τα είδη που υπόκεινται σε όρια αλιευμάτων σύμφωνα με το άρθρο 15 παράγραφος 1 του βασικού κανονισμού της ΚΑΠ. Επιπλέον, ο εν λόγω κανονισμός προβλέπει σειρά διατάξεων για τη διευκόλυνση της εφαρμογής της υποχρέωσης εκφόρτωσης, ιδίως ειδικούς μηχανισμούς ευελιξίας που πρέπει να ενεργοποιηθούν μέσω πολυετών σχεδίων ή, ελλείψει πολυετών σχεδίων, στο πλαίσιο των λεγόμενων σχεδίων απορρίψεων. Τα εν λόγω σχέδια απορρίψεων προβλέπονται ως προσωρινό μέτρο με μέγιστη διάρκεια τριών ετών, η οποία μπορεί να ανανεωθεί μία φορά. Τέτοια προσωρινά σχέδια απορρίψεων όσον αφορά τον σολομό της Βαλτικής εγκρίθηκαν το 2014
                  4
                και το 2017
                  5
               . Το πιο πρόσφατο σχέδιο απορρίψεων λήγει στις 31 Δεκεμβρίου 2020. 
            
            
               Προκειμένου να διευκολύνεται η υλοποίηση της υποχρέωσης εκφόρτωσης, το άρθρο 7 παράγραφος 1 στοιχείο α) του πολυετούς σχεδίου για τη Βαλτική Θάλασσα
                  6
               , όπως τροποποιήθηκε με τον κανονισμό (ΕΕ) 2020/1781
                  7
               , εξουσιοδοτεί την Επιτροπή, κατόπιν κοινής σύστασης που υποβάλλεται από τα κράτη μέλη, να χορηγεί εξαιρέσεις από την εφαρμογή της υποχρέωσης εκφόρτωσης για όλα τα είδη που υπάγονται στην υποχρέωση εκφόρτωσης και καλύπτονται από το πολυετές σχέδιο, συμπεριλαμβανομένου του σολομού, εάν εμφανίζουν υψηλά ποσοστά επιβίωσης σύμφωνα με επιστημονικά στοιχεία, λαμβανομένων υπόψη των χαρακτηριστικών των αλιευτικών εργαλείων, των αλιευτικών πρακτικών και του οικοσυστήματος. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Για τους σκοπούς της εφαρμογής της περιφερειακής προσέγγισης, τα κράτη μέλη γύρω από της Βαλτική Θάλασσα καθιέρωσαν ένα περιφερειακό Φόρουμ για την αλιεία στη Βαλτική Θάλασσα (BALTFISH). 
            
            
               Το BALTFISH, στο πλαίσιο των εργασιών του για τις κοινές συστάσεις, ζήτησε τη γνώμη του Γνωμοδοτικού Συμβουλίου «Βαλτική Θάλασσα» (BSAC). 
            
            
               Το BALTFISH υπέβαλε κοινή σύσταση στις 12 Μαΐου 2020 με αίτημα την παράταση της ισχύουσας εξαίρεσης βάσει υψηλών ποσοστών επιβίωσης του σολομού, με εξαίρεση τον σολομό που αλιεύεται με πλωτές παγίδες που δεν διαθέτουν προσαρτημένο σάκο χωρίς κόμπους. Επιπλέον, τα επίπεδα της συνολικής ποσότητας σολομού που ελευθερώνεται θα πρέπει να παραμένουν χαμηλά. 
            
            
               Από τις 18 έως τις 22 Μαΐου 2020, η ομάδα εργασίας εμπειρογνωμόνων της ΕΤΟΕΑ 20-04
                  8
                αξιολόγησε τα έγγραφα που υποβλήθηκαν. Η ΕΤΟΕΑ σημείωσε ότι σύμφωνα με την κοινή σύσταση, η ποσότητα του σολομού που απορρίφθηκε κατά την περίοδο 2017-2019 από εργαλεία που καλύπτονται από την ισχύουσα εξαίρεση κυμαινόταν από 0,7 έως 4,3 %. Οι νέες πληροφορίες που παρασχέθηκαν προς υποστήριξη της κοινής σύστασης αφορούν κυρίως τις πλωτές παγίδες με προσαρτημένο σάκο χωρίς κόμπους. Όσον αφορά τις πλωτές παγίδες, η ΕΤΟΕΑ σημείωσε ότι η μελέτη που υποβλήθηκε υπέδειξε ποσοστό επιβίωσης 29 % για τις πλωτές παγίδες που δεν διαθέτουν προσαρτημένο σάκο χωρίς κόμπους και ποσοστό 52 % για όσες διαθέτουν τέτοιο σάκο. Επιπλέον, η ΕΤΟΕΑ σημείωσε ότι σύμφωνα με τη μελέτη το (σχετικά υψηλό) ποσοστό θνησιμότητας αποδίδεται στο εξαιρετικά υψηλό ποσοστό φυσικής θνησιμότητας (22 %) που σημειώθηκε στην περιοχή μελέτης. Η ΕΤΟΕΑ σημείωσε ότι, σύμφωνα με τα στοιχεία, οι πλωτές παγίδες με προσαρτημένο σάκο χωρίς κόμπους μπορούσαν να είναι ηπιότερες για τον σολομό που απελευθερώνεται μετά τον χειρισμό. Στην περίπτωση της αλιείας με δίχτυα-παγίδες (νταλιάνια), η ΕΤΟΕΑ διαπίστωσε ότι ήταν δυνατόν να αφαιρεθούν προσεκτικά, ένας προς έναν, όλοι οι σολομοί από τον «ιχθυόσακο» του εργαλείου (χειρωνακτικά) και να απελευθερωθούν. Επίσης, η ΕΤΟΕΑ παρέπεμψε σε μελέτη
                  9
                που εκπονήθηκε σχετικά με την ικανότητα επιβίωσης του σολομού που αλιεύεται με δίχτυα-παγίδες (νταλιάνια), στην οποία το ποσοστό της επιβίωσης μετά από αλίευση/απελευθέρωση εκτιμήθηκε σε 89 %. Επιπλέον, η ΕΤΟΕΑ σημείωσε ότι σε προηγούμενη αξιολόγησή της το 2014
                  10
                είχε δηλώσει ότι για τα παραδοσιακά δίχτυα-παγίδες (νταλιάνια) και τους βολκούς τα στοιχεία είχαν υποδείξει ότι η άμεση θνησιμότητα λόγω απόρριψης ήταν γενικά χαμηλότερη από 10 %. Εντούτοις, η ΕΤΟΕΑ κατέληξε στο συμπέρασμα ότι δεν υπήρχαν επαρκή στοιχεία σχετικά με τους κιούρτους και τα κοφινέλλα και τα δίχτυα-ενέδρες, κρίνοντας ως εύλογη την υπόθεση ότι το ποσοστό θνησιμότητας θα ήταν επίσης χαμηλό. 
            
            
               Σε συνέχεια της αξιολόγησης της ΕΤΟΕΑ, η Επιτροπή ζήτησε από το BALTFISH να επανεξετάσει την ανάγκη χορήγησης εξαίρεσης, δεδομένων των πολύ χαμηλών επιπέδων απορριπτόμενου σολομού, και σε περίπτωση θετικής απάντησης, να διευκρινίσει ποιο επίπεδο απορριπτόμενου σολομού κρίνει ως χαμηλό. Το BALTFISH απάντησε στις 15 Σεπτεμβρίου 2020, με την επικαιροποιημένη κοινή σύσταση της 8ης Σεπτεμβρίου 2020, στην οποία υπογράμμιζε ότι η χορήγηση εξαίρεσης αποτελεί κίνητρο για τη χρήση πιο επιλεκτικών και χαμηλού αντίκτυπου εργαλείων κατά την αλιεία άλλων ειδών εκτός του σολομού. Επιπλέον, στην κοινή σύσταση επισημάνθηκε ότι η εξαίρεση θα μπορούσε ενδεχομένως να μειώσει τα παρεμπίπτοντα αλιεύματα πτηνών και θηλαστικών, και σε μερικές περιοχές θα επέτρεπε την προστασία των αποθεμάτων άγριου σολομού με την απελευθέρωση του αλιευόμενου άγριου σολομού και τη διατήρηση μόνο του εκτρεφόμενου. Τέλος, η εξαίρεση θα μπορούσε να διευκολύνει τη διαχείριση των ποσοστώσεων, ιδίως παρέχοντας στους αλιείς τη δυνατότητα απελευθέρωσης του άγριου σολομού και διατήρησης του εκτρεφόμενου. Το BALTFISH πρότεινε επίσης τον περιορισμό της εξαίρεσης στο 8 % της ετήσιας ποσόστωσης για τον σολομό ανά κράτος μέλος. Ο περιορισμός αυτός ενδέχεται να μειώσει περαιτέρω κάθε ενδεχόμενο αρνητικό αντίκτυπο της εν λόγω εξαίρεσης στο απόθεμα.
            
            
               Επιπλέον, το BALTFISH απέστειλε δεύτερη επικαιροποιημένη έκδοση της κοινής σύστασης με ημερομηνία 16 Μαρτίου 2021 με σκοπό να ληφθεί υπόψη η προαναφερθείσα αξιολόγηση της ομάδας εργασίας εμπειρογνωμόνων της ΕΤΟΕΑ 20-04 σχετικά με τους κιούρτους και τα κοφινέλλα και τα δίχτυα-ενέδρες. Οι κιούρτοι και τα κοφινέλλα δεν περιλαμβάνονται πλέον στην κοινή σύσταση. Όσον αφορά τα δίχτυα-ενέδρες, το BALTFISH εξήγησε ότι αυτά αποτελούν υποκατηγορία των διχτυών-παγίδες (νταλιάνια) και ότι περιλήφθηκαν στη μελέτη του 2006, η οποία αξιολογήθηκε από την ΕΤΟΕΑ το 2014, μολονότι τα δίχτυα-παγίδες δεν αναφέρονταν ρητώς. Επιπλέον, περαιτέρω μελέτες βρίσκονταν σε εξέλιξη και τα σχετικά δεδομένα αναμένεται να είναι διαθέσιμα για αξιολόγηση από την ΕΤΟΕΑ έως τον Μάιο του 2023. Τέλος, το BALTFISH τροποποίησε τον περιορισμό της εξαίρεσης στο 8 % των ετήσιων αλιευμάτων σολομού από την ποσόστωση για τον σολομό κάθε κράτους μέλους. Στο πλαίσιο της διαβούλευσης με την ομάδα εμπειρογνωμόνων για την αλιεία και την υδατοκαλλιέργεια, επισημάνθηκε ότι, όπως αναφέρεται στην κοινή σύσταση, το πεδίο εφαρμογής της εξαίρεσης θα πρέπει να διαμορφωθεί με βάση το πεδίο εφαρμογής που εγκρίθηκε το 2014 και όχι το 2017, δεδομένου ότι ο σολομός μπορεί να αποτελέσει παρεμπίπτον αλίευμα κάθε τύπου αλιείας στη Βαλτική με τη χρήση των εξαιρούμενων τύπων εργαλείων.   
            
            
               Με βάση την εκτίμηση της ΕΤΟΕΑ, την επικαιροποιημένη κοινή σύσταση και τη διενέργεια εσωτερικής αξιολόγησης από υπηρεσίες της Επιτροπής, η Επιτροπή κρίνει ότι η κοινή σύσταση που υποβλήθηκε είναι σύμφωνη με το άρθρο 7 παράγραφος 1 στοιχείο α) του κανονισμού (ΕΕ) 2016/1139 όπως περιγράφεται ανωτέρω, καθώς και με το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013. Ωστόσο, η παρέκκλιση θα πρέπει να είναι χρονικά περιορισμένη και οι πρόσθετες πληροφορίες που προτάθηκαν από την ΕΤΟΕΑ θα πρέπει να παρέχονται εγκαίρως πριν από τη λήξη της εν λόγω παρέκκλισης. Οι παρεχόμενες πληροφορίες θα ληφθούν υπόψη κατά την αξιολόγηση πιθανής παράτασης της παρέκκλισης για τους διάφορους τύπους εργαλείων. 
            
            
               Η εξαίρεση με βάση τα υψηλά ποσοστά επιβίωσης του σολομού δυνάμει του κατ’ εξουσιοδότηση κανονισμού (ΕΕ) 2018/211 της Επιτροπής έληξε στις 31 Δεκεμβρίου 2020. Η εξαίρεση έχει άμεσο αντίκτυπο στον σχεδιασμό της αλιευτικής περιόδου των σκαφών της Ένωσης και σε σχετικές οικονομικές δραστηριότητες. Ως εκ τούτου, προκειμένου να διασφαλιστεί η νομική συνέχεια, είναι σκόπιμο να εφαρμοστεί ο εν λόγω κανονισμός αναδρομικά από την 1η Ιανουαρίου 2021.
            
            
               3.
                     ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύνοψη της προτεινόμενης δράσης
            
            
               Η κύρια νομική δράση συνίσταται στη θέσπιση μέτρων που θα διευκολύνουν την εφαρμογή της υποχρέωσης εκφόρτωσης. Ο κανονισμός προσδιορίζει τα είδη και τους τύπους αλιείας επί των οποίων θα εφαρμόζονται συγκεκριμένα μέτρα και τις εξαιρέσεις με βάση τα υψηλά ποσοστά επιβίωσης. 
            
            
               Νομική βάση
            
            
               Άρθρο 7 παράγραφος 1 στοιχείο α) του κανονισμού (ΕΕ) 2016/1139 του Ευρωπαϊκού Κοινοβουλίου και του Συμβουλίου.
            
         
         
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               Αρχή της αναλογικότητας
            
            
               Η πρόταση εμπίπτει στο πεδίο εφαρμογής των κατ’ εξουσιοδότηση αρμοδιοτήτων που παρέχονται στην Επιτροπή δυνάμει του άρθρου 7 παράγραφος 1 στοιχείο α) του κανονισμού (ΕΕ) 2016/1139 και δεν υπερβαίνει όσα είναι αναγκαία για την επίτευξη του σκοπού της εν λόγω διάταξης.
            
            
               Επιλογή μέσου
            
            
               Προτεινόμενο μέσο: κατ’ εξουσιοδότηση κανονισμός της Επιτροπής.
            
            
               Άλλα μέσα δεν θα ήταν κατάλληλα για τον εξής λόγο: η Επιτροπή είναι εξουσιοδοτημένη να χορηγεί εξαιρέσεις από την υποχρέωση εκφόρτωσης με βάση τα υψηλά ποσοστά επιβίωσης μέσω κατ’ εξουσιοδότηση πράξεων. Τα κράτη μέλη που έχουν άμεσο διαχειριστικό συμφέρον υπέβαλαν την κοινή σύστασή τους. Τα μέτρα που προβλέπονται σε αυτήν και περιλαμβάνονται στην παρούσα πρόταση βασίζονται στις βέλτιστες διαθέσιμες επιστημονικές γνωμοδοτήσεις και πληρούν όλες τις απαιτήσεις που ορίζονται στο άρθρο 18 παράγραφος 5 του κανονισμού (ΕΕ) αριθ. 1380/2013.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 22.6.2021
            
            
               για τη συμπλήρωση του κανονισμού (ΕΕ) 2016/1139 σχετικά με τις προδιαγραφές για την υποχρέωση εκφόρτωσης σολομού στη Βαλτική Θάλασσα για την περίοδο 2021-2023
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής Θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου
                  11
               , και ιδίως το άρθρο 7 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 1380/2013
                  12
                αποσκοπεί στη σταδιακή εξάλειψη των απορρίψεων σε όλους τους τύπους αλιείας της Ένωσης, μέσω της εφαρμογής υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων. 
            
            
               (2)Σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται στην αλιεία σολομού στη Βαλτική Θάλασσα από την 1η Ιανουαρίου 2015. 
            
            
               (3)Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή, ελλείψει πολυετών σχεδίων θεσπισθέντων σύμφωνα με το άρθρο 9 του εν λόγω κανονισμού, να θεσπίσει σχέδια απορρίψεων που προσδιορίζουν τις λεπτομέρειες εφαρμογής της υποχρέωσης εκφόρτωσης, για αρχική περίοδο τριών ετών, η οποία μπορεί να ανανεωθεί για μία ακόμη περίοδο τριών ετών. Τα εν λόγω σχέδια απορρίψεων θα πρέπει να θεσπίζονται βάσει κοινών συστάσεων που καταρτίζονται από τα κράτη μέλη, σε συνεννόηση με τα οικεία γνωμοδοτικά συμβούλια.
            
            
               (4)Ο κατ’ εξουσιοδότηση κανονισμός (ΕΕ) αριθ. 1396/2014
                  13
                της Επιτροπής θέσπισε σχέδιο απορρίψεων όσον αφορά την αλιεία σολομού, ρέγγας, παπαλίνας και γάδου στη Βαλτική Θάλασσα. Το εν λόγω σχέδιο απορρίψεων περιλάμβανε μεταξύ άλλων εξαίρεση από την υποχρέωση εκφόρτωσης ιδίως για τον σολομό λόγω των αποδεδειγμένα υψηλών ποσοστών επιβίωσης του εν λόγω είδους, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013. Η ισχύς του κανονισμού (ΕΕ) αριθ. 1396/2014 έληξε στις 31 Δεκεμβρίου 2017. Η εν λόγω εξαίρεση για τον σολομό της Βαλτικής ανανεώθηκε βάσει του κατ’ εξουσιοδότηση κανονισμού (ΕΕ) 2018/211 της Επιτροπής
                  14
               , η ισχύς του οποίου έληξε στις 31 Δεκεμβρίου 2020. 
            
            
               (5)Ο κανονισμός (ΕΕ) 2016/1139 θεσπίζει πολυετές σχέδιο για τα αποθέματα που αλιεύονται στη Βαλτική Θάλασσα και παρέχει τις λεπτομέρειες εφαρμογής της υποχρέωσης εκφόρτωσης των εν λόγω αποθεμάτων, συμπεριλαμβανομένου του σολομού. Το άρθρο 7 παράγραφος 1 στοιχείο α) του εν λόγω κανονισμού εξουσιοδοτεί την Επιτροπή να θεσπίζει κατ’ εξουσιοδότηση πράξεις για τη συμπλήρωση του εν λόγω κανονισμού μέσω του καθορισμού των λεπτομερειών της υποχρέωσης εκφόρτωσης για είδη με υψηλά ποσοστά επιβίωσης.
            
            
               (6)Η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία έχουν άμεσο συμφέρον όσον αφορά τη διαχείριση της αλιείας στη Βαλτική Θάλασσα. Στις 12 Μαΐου 2020 τα εν λόγω κράτη μέλη υπέβαλαν κοινή σύσταση
                  15
                στην Επιτροπή, κατόπιν διαβούλευσης με το Γνωμοδοτικό Συμβούλιο «Βαλτική Θάλασσα». Αρμόδιοι επιστημονικοί φορείς συνέβαλαν σε επιστημονικό επίπεδο. Η κοινή σύσταση επικαιροποιήθηκε στις 8 Σεπτεμβρίου 2020 και στις 16 Μαρτίου 2021.
            
         
         
            
               (7)Η τροποποιημένη κοινή σύσταση προτείνει ότι η εξαίρεση από την υποχρέωση εκφόρτωσης για τον σολομό που αλιεύεται με ορισμένα αδρανή εργαλεία, που προβλέπεται στον κατ’ εξουσιοδότηση κανονισμό (ΕΕ) αριθ. 2018/211 της Επιτροπής θα πρέπει να εξακολουθήσει να εφαρμόζεται μετά τις 31 Δεκεμβρίου 2020. Παρέχει κίνητρο για τη χρήση πιο επιλεκτικών και χαμηλότερου αντίκτυπου εργαλείων κατά την αλιεία άλλων ειδών πέραν του σολομού. Επιπλέον, η εξαίρεση ενδεχομένως θα μείωνε τα παρεμπίπτοντα αλιεύματα πτηνών και θηλαστικών. Σε μερικές περιοχές επίσης θα διευκόλυνε τη διαχείριση των ποσοστώσεων και θα καθιστούσε δυνατή την προστασία των αποθεμάτων άγριου σολομού με την απελευθέρωση του αλιευόμενου άγριου σολομού και την διατήρηση μόνο του εκτρεφόμενου. Ωστόσο, οι κιούρτοι και τα κοφινέλλα δεν θα πρέπει πλέον να υπόκεινται σε εξαιρέσεις, ενώ όσον αφορά τις πλωτές παγίδες, θα πρέπει να περιλαμβάνονται μόνο όσες διαθέτουν προσαρτημένο σάκο χωρίς κόμπους («Vittjanpåse»). Επίσης, η κοινή σύσταση προτείνει ότι η εξαίρεση θα πρέπει να περιορίζεται στο 8 % των ετήσιων αλιευμάτων σολομού από την ποσόστωση για τον σολομό κάθε κράτους μέλους, με στόχο την περαιτέρω μείωση όλων των πιθανών αρνητικών επιπτώσεων της εν λόγω εξαίρεσης στο απόθεμα. Τέλος, στο πλαίσιο της διαβούλευσης με την ομάδα εμπειρογνωμόνων για την αλιεία και την υδατοκαλλιέργεια, επισημάνθηκε ότι, όπως αναφέρεται στην κοινή σύσταση, η εξαίρεση θα πρέπει να καλύπτει τον σολομό που αλιεύεται σε όλους τους τύπους αλιείας που χρησιμοποιούν τα σχετικά αδρανή εργαλεία.
            
            
               (8)Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε τα επιστημονικά στοιχεία που συνόδευαν την κοινή σύσταση
                  16
               . Η ΕΤΟΕΑ υπενθύμισε την προηγούμενη αξιολόγησή
                  17
                της σχετικά με τα δίχτυα-παγίδες (νταλιάνια) και τους βολκούς, καθώς και την ανάγκη για περαιτέρω πληροφορίες προκειμένου να επιβεβαιωθούν οι παραδοχές σχετικά με τα ποσοστά επιβίωσης όσον αφορά τους κιούρτους και τα κοφινέλλα και τα δίχτυα-ενέδρες. Σε αυτή τη βάση, στην επικαιροποιημένη κοινή σύσταση δεν περιλαμβάνονται πλέον οι κιούρτοι και τα κοφινέλλα. Επιπλέον, τα κράτη μέλη εξήγησαν ότι στα δεδομένα που είχαν υποβληθεί προηγουμένως περιλαμβάνονταν τα δίχτυα-ενέδρες, ενώ τα δίχτυα-ενέδρες δεν αναφέρονταν ρητώς στη σχετική μελέτη, και ότι περαιτέρω μελέτες βρίσκονταν σε εξέλιξη. Ως εκ τούτου, τα κράτη μέλη δεσμεύτηκαν για την υποβολή επιπλέον πληροφοριών σχετικά με τα ποσοστά επιβίωσης του σολομού που αλιεύεται με δίχτυα-ενέδρες πριν τη λήξη της ισχύος της παρούσας κατ’ εξουσιοδότηση πράξης. Λαμβάνοντας υπόψη ότι η ΕΤΟΕΑ στην προηγούμενη αξιολόγησή της δήλωσε ότι τα δίχτυα-ενέδρες λειτουργούν παρόμοια με τα δίχτυα-παγίδες και ότι τα κράτη μέλη έχουν δεσμευτεί μέσω της κοινής σύστασης για τη διεξαγωγή περαιτέρω έρευνας, η εξαίρεση θα πρέπει να εξακολουθήσει να εφαρμόζεται. Όσον αφορά τις πλωτές παγίδες, η ΕΤΟΕΑ σημείωσε ότι όσες διέθεταν προσαρτημένο σάκο χωρίς κόμπους ενδεχομένως να ήταν ηπιότερες από όσες δεν διέθεταν τέτοιο σάκο. Τα αποτελέσματα δείχνουν ότι το ποσοστό επιβίωσης του σολομού που αλιεύεται με πλωτές παγίδες με προσαρτημένο σάκο χωρίς κόμπους ήταν 52 %, αν και το ποσοστό επιβίωσης ενδεχομένως να είναι σημαντικά υψηλότερο ανάλογα με τις περιβαλλοντικές συνθήκες. Περαιτέρω ερευνητικά έργα βρίσκονται σε εξέλιξη. 
            
            
               (9)Τα μέτρα που προτάθηκαν με την κοινή σύσταση συνάδουν με το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 και μπορούν, ως εκ τούτου, να περιληφθούν στον παρόντα κανονισμό, σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/ 2013 και το άρθρο 7 παράγραφος 1 στοιχείο α) του κανονισμού (ΕΕ) 2016/1139. Ωστόσο, με βάση την αξιολόγηση της ΕΤΟΕΑ, η εν λόγω εξαίρεση θα πρέπει να ισχύει μόνο προσωρινά, και τα ενδιαφερόμενα κράτη μέλη θα πρέπει να παρέχουν τις σχετικές επιπρόσθετες πληροφορίες και τα δεδομένα που προτάθηκαν από την ΕΤΟΕΑ εγκαίρως πριν από τη λήξη της ισχύος του κανονισμού.
            
            
               (10)Με βάση τα ανωτέρω, η διάρκεια του παρόντος κανονισμού θα πρέπει να περιορίζεται στα τρία χρόνια, προκειμένου να διασφαλίζεται η επικαιροποιημένη αξιολόγηση της εξαίρεσης και της ανάπτυξης των σχετικών τύπων αλιείας.  
            
            
               (11)Δεδομένου ότι η εξαίρεση που χορηγήθηκε με βάση τον κατ’ εξουσιοδότηση κανονισμό (ΕΕ) 2018/211 της Επιτροπής έληξε στις 31 Δεκεμβρίου 2020, προκειμένου να διασφαλιστεί η νομική συνέχεια, ο παρών κανονισμός θα πρέπει να εφαρμόζεται από την 1η Ιανουαρίου 2021. Για λόγους ασφάλειας δικαίου και δεδομένου του επείγοντος χαρακτήρα της κατάστασης, ο παρών κανονισμός θα πρέπει να αρχίσει να ισχύει την επομένη της δημοσίευσής του.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Αντικείμενο και πεδίο εφαρμογής
            
            
               Ο παρών κανονισμός θεσπίζει κανόνες και αφορά την εφαρμογή της υποχρέωσης εκφόρτωσης όσον αφορά τον σολομό που αλιεύεται στη Βαλτική Θάλασσα για την περίοδο 2021-2023. 
            
            
               Άρθρο 2 
                  Ορισμοί
            
            
               Για τους σκοπούς του παρόντος κανονισμού ισχύει ο ακόλουθος ορισμός:
            
            
               ως «Βαλτική Θάλασσα» νοούνται οι διαιρέσεις ICES IIIb, IIIc και IIId, όπως προσδιορίζονται στο άρθρο 4 παράγραφος 2 στοιχείο β) του κανονισμού (ΕΕ) αριθ. 1380/2013.
            
            
               Άρθρο 3 
                  Εξαίρεση για είδη με υψηλά ποσοστά επιβίωσης
            
            
               1.
                     Η εξαίρεση για είδη με υψηλά ποσοστά επιβίωσης που αναφέρονται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται για τον σολομό που αλιεύεται με βολκούς, δίχτυα-ενέδρες και κάθε άλλου είδους δίχτυα-παγίδες (νταλιάνια), εκτός από πλωτές παγίδες που δεν διαθέτουν προσαρτημένο σάκο χωρίς κόμπους.
            
            
               2. Η εξαίρεση που αναφέρεται στην παράγραφο 1 περιορίζεται σε ποσοστό που δεν υπερβαίνει το 8 % των συνολικών ετήσιων αλιευμάτων σολομού από την ποσόστωση για τον σολομό κάθε κράτους μέλους.
            
            
               3. Ο σολομός που αλιεύεται σύμφωνα με την εξαίρεση που καθορίζεται στην παράγραφο 1 απελευθερώνεται αμέσως στη θάλασσα. 
            
            
               Άρθρο 4 
                  Τελικές διατάξεις
            
            
               Έως την 1η Μαρτίου 2023, τα κράτη μέλη που έχουν άμεσο διαχειριστικό συμφέρον υποβάλλουν στην Επιτροπή συμπληρωματικά επιστημονικά στοιχεία που της επιτρέπουν να αξιολογήσει την αντιπροσωπευτικότητα και την ποιότητα της εκτίμησης των ποσοστών επιβίωσης του απορριπτόμενου σολομού που αλιεύεται με δίχτυα-ενέδρες και πλωτές παγίδες με προσαρτημένο σάκο χωρίς κόμπους, συμπεριλαμβανομένων στοιχείων σχετικά με το ποσοστό θνησιμότητας μετά την απελευθέρωση.
            
            
               Άρθρο 5 
                  Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την 1η Ιανουαρίου 2021 έως τις 31 Δεκεμβρίου 2023. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 22.6.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Γνωμοδότηση του Διεθνούς Συμβουλίου για την Εξερεύνηση της Θάλασσας (ICES) με τίτλο «Baltic Sea Ecoregion Fisheries Overview», της 3ης Δεκεμβρίου 2020· Γνωμοδότηση του ICES με τίτλο «Baltic Sea Ecoregion Ecosystem», της 10ης Δεκεμβρίου 2020.
               
               
                  
                     (4)
                  
                        Κατ’ εξουσιοδότηση κανονισμός (ΕΕ) αριθ.1396/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στη Βαλτική Θάλασσα (ΕΕ L 370 της 30.12.2014, σ. 40).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2018/211 της Επιτροπής, της 21ης Νοεμβρίου 2017, σχετικά με τη θέσπιση σχεδίου απορρίψεων όσον αφορά τον σολομό στη Βαλτική Θάλασσα (ΕΕ L 41, της 14.2.2018, σ. 1).
               
               
                  
                     (6)
                  
                        Κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής Θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων (ΕΕ L 191 της 15.7.2016, σ. 1).
               
               
                  
                     (7)
                  
                        Κανονισμός (ΕΕ) 2020/1781 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2020, για την τροποποίηση του κανονισμού (ΕΕ) 2016/1139 όσον αφορά τη μείωση της αλιευτικής ικανότητας στη Βαλτική Θάλασσα και του κανονισμού (ΕΕ) αριθ. 508/2014 όσον αφορά την οριστική παύση των αλιευτικών δραστηριοτήτων για τους στόλους που αλιεύουν γάδο της Ανατολικής Βαλτικής Θάλασσας, γάδο της Δυτικής Βαλτικής Θάλασσας και ρέγγα της Δυτικής Βαλτικής Θάλασσας
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        ΕΕ L 191 της 15.7.2016, σ. 1.
               
               
                  
                     (12)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
               
                  
                     (13)
                  
                        Κατ’ εξουσιοδότηση κανονισμός (ΕΕ) αριθ. 1396/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στη Βαλτική Θάλασσα (ΕΕ L 370 της 30.12.2014, σ. 40).
               
               
                  
                     (14)
                  
                        Κατ’ εξουσιοδότηση κανονισμός (ΕΕ) 2018/211 της Επιτροπής, της 21ης Νοεμβρίου 2017, σχετικά με τη θέσπιση σχεδίου απορρίψεων όσον αφορά τον σολομό στη Βαλτική Θάλασσα (ΕΕ L 41 της 14.2.2018, σ. 1).
               
               
                  
                     (15)
                  
                        «Κοινή σύσταση της ομάδας υψηλού επιπέδου BALTFISH σχετικά με την παρέκκλιση από την υποχρέωση εκφόρτωσης στη Βαλτική Θάλασσα για τη θέσπιση σχεδίου απορρίψεων όσον αφορά τον σολομό στη Βαλτική Θάλασσα (υποδιαιρέσεις ICES 22-23)», η οποία διαβιβάστηκε στις 12 Μαΐου 2020. Επικαιροποιημένες εκδόσεις της 8ης Σεπτεμβρίου, η οποία διαβιβάστηκε στις 15 Σεπτεμβρίου 2020, και της 16ης Μαρτίου 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.